Am fost în weekend, la poștă, să ridic două colete de la chinezi (Aliexpress) și, ca de obicei, aveam de stat la coadă. Român fiind, sunt obișnuit cu statul la rând, dar mă termină psihic să văd oameni care stau cu facturile în mână, așteptând, LA POȘTĂ, să le plătască.

Există plata online, roboței în orice bancă, terminale de plăți în orice market, supermarket, hypermarket, ba chiar și paznici care îi ajută pe cei care nu se pricep să folosească aparatele pentru plata facturilor.

Nu există NU ȘTIU, doar NU VREAU și lene, comoditate, complăcut în trecut. Și mama e bătrână și tot am reușit să o învăț cum să utilizeze un telefon mobil, să scrie SMS-uri, să folosească un Smart TV sau chiar un PC. Prin urmare, nu există scuză de genul “e bătrân, nu se pricepe”.

Fix pentru cei care găsesc mereu o scuză, probabil, cei de la Poșta Română au introdus o taxă de 2,5 lei, pentru orice tranzacție de încasare a unei facturi. Deci 2,5 lei pentru FIECARE factură, prin umare, gaze, curent, telefonie și poate încă ceva și deja înseamnă 10 lei, lunar, doar pentru a-ți putea plăti facturile la Poștă.

Am întrebat-o, pe funcționara de la Poștă, de când a fost introdusă această taxă și de ce oamenii tot stau la rând cu facturile în mâini, formând interminabile cozi, chiar și sâmbăta. Domna s-a apropiat de clasicul geam cu tăietură semicirculară și mi-a zis că de vreo două luni e taxa și că se miră și ea de ce tot insistă oamenii să-și achite facturile la Poștă. Apoi a completat că, majoritatea îi înjură pentru cei 2,5 lei, dar nu pleacă altundeva, unde-și pot achita facturile gratuit, fără comision, ci tot stau la coadă, că așa s-au obișnuit.

Am concluzionat scurt: bătrânii din România sunt săraci, dar încăpățânați.